
Eesti Põllumajandus-Kaubanduskoja tagasiside Vabariigi Valitsuse määruse „Taustakontrolli teenuse nõuded“ eelnõule

Eesti Põllumajandus-Kaubanduskoda (edaspidi EPKK) esitab arvamuse Vabariigi Valitsuse määruse „Taustakontrolli teenuse nõuded“ eelnõule (edaspidi määruse eelnõu). EPKK esindab põllumajandus-, toidutööstuse, maa- ja metsamajanduse ettevõtjaid ning koondab koos liikmesorganisatsioonidega üle 7000 liikme.

Pöörame tähelepanu, et EPKK esitas ettepanekud ka 2024. aastal sama määruse eelnõu kooskõlastamisel (30.09.2024 kiri nr 1-4/61 „Eesti Põllumajandus-Kaubanduskoja tagasiside Vabariigi Valitsuse määruse „Taustakontrolli teenuse nõuded“ eelnõule“). Toona tõstatasime mitmeid murekohti taustakontrolli praktilise rakendamisega seonduvalt, sh ETO lepingupartnerite töötajate kontrollimisega ning taustakontrolliga kaasnevate küsimuste osas.

Mõistame, et käesoleva eelnõu peamine eesmärk on viia määrus kooskõlla 1. oktoobril 2026 jõustuva kriisiolukorra ja riigikaitse seadusega (KORKS) ning tegemist ei ole taustakontrolli süsteemi põhimõttelise ümberkujundamisega. Sellest hoolimata peame vajalikuks juhtida tähelepanu kahele olulisele teemale ja nendega seonduvatele praktilistele küsimustele:

1. ETO lepingupartneri töötaja taustakontroll ja vastutuse jagunemine
EPKK tõstatas juba 2024. aastal küsimuse, kuidas peab ETO toimima juhul, kui elutähtsa teenuse toimepidevuse tagamise seisukohalt olulist ülesannet täidab ETO lepingupartneri töötaja. Küsisime ka, et kuidas toimub sellisel juhul vajaliku teabe vahetamine ETO ja teenusepakkuja vahel ning kuidas peab ETO toimima juhul, kui teenusepakkuja töötaja ei vasta taustakontrolli nõuetele. Käeoleva eelnõu kohaselt võib ETO volitada lepingupartnerit tema töötaja taustakontrolli läbi viima. Kuigi selline võimalus aitab taustakontrolli praktilist korraldust lihtsustada, vajab meie hinnangul täiendavat selgitamist ETO ja tema lepingupartneri õiguste ning vastutuse jagunemine.

Palume selgitada, kuidas peab ETO praktikas täitma KORKS § 85 lõikest 11 tulenevaid kohustusi olukorras, kus olulist ülesannet täidab ETO lepingupartneri töötaja. Eelkõige vajab selgust, kes teeb sellisel juhul taustakontrolli päringu ja saab kontrolli tulemuse, millistel tingimustel saab lepingupartner juurdepääsu e-äriregistri kaudu kasutatavale taustakontrolli teenusele, millist teavet võib või peab ETO ja lepingupartner omavahel vahetama ning kuidas peab ETO toimima juhul, kui kontrolli tulemusel selgub, et lepingupartneri töötaja ei vasta seaduses sätestatud nõuetele.

Peame oluliseks, et vastutuse jaotus oleks üheselt mõistetav ning ETO-l oleks praktikas võimalik veenduda, et tema toimepidevuse seisukohalt olulisi ülesandeid täitvad lepingupartnerite töötajad vastavad seaduses sätestatud nõuetele.

2. Taustakontrolli teenuse automatiseerimine ja ETO halduskoormuse vähendamine
EPKK juhtis juba 2024. aasta tagasisides tähelepanu sellele, et e-äriregistri kaudu üksikute päringute tegemine suurendab ETOde halduskoormust. Tegime ettepaneku arendada infotehnoloogiline lahendus selliselt, et ETO saaks automaatselt teavituse juhul, kui tema juures olulist ülesannet täitva isiku puhul ilmneb asjaolu, mille tõttu ei vasta isik enam seaduses sätestatud nõuetele.

Peame seda ettepanekut jätkuvalt põhjendatuks. Kui taustakontrolli eesmärk on tagada ETO toimepidevuse seisukohalt olulisi ülesandeid täitvate isikute usaldusväärsus, ei ole meie hinnangul kõige tõhusam lahendus süsteem, mis põhineb perioodilisel käsitsi päringute tegemisel. Lisaks halduskoormusele tähendab perioodiline kontroll, et ETO ei pruugi saada õigeaegselt teada kontrollitud isiku staatuse muutumisest.

EPKK mõistab üldjoontes  taustakontrolli eesmärki tagada elutähtsa teenuse toimepidevuse seisukohalt olulisi ülesandeid täitvate isikute usaldusväärsus. Samas peame oluliseks, et nõude rakendamine oleks riskipõhine, ettevõtjale üheselt mõistetav ning võimalikult väikese halduskoormusega. Leiame, et e-riigile kohaselt tuleks võimaluse korral eelistada automatiseeritud andmevahetust ja sündmuspõhist teavitamist ettevõtja korduvatele käsitsi tehtavatele päringutele.

Täname veel kord võimaluse eest esitada oma ettepanekud määruse eelnõule. Oleme valmis oma ettepanekuid vajadusel täiendavalt selgitama ja arutama.

